Küberneetik, kes näeb seoseid  Oma erialalt pole Valdo Praust ajaloolane ja isegi mitte humanitaar. Küberneetiku haridusega mees on Eesti üks hinnatumaid küberturvalisuse asjatundjaid. Infoturbega on ta tegelenud viimased 18 aastat, olles üks oluline  spetsialist digiallkirja juurutamisel. Tema osalusel on loodud avaliku sektori infoturbestandard ISKE, ka on ta hinnatud õppejõud IT Kolledžis ning Tallinna Ülikoolis. Kõigele lisaks tegeleb Valdo Praust hobikorras vanade jalgrataste kogumise ning restaureerimisega. Veel on tema hobide hulgas kartograafia.    Anija valla ja Kehra linna ühendamise perioodil kuulus ta Anija vallavolikogusse, et kohalikku ellu otsustuste tasemel oma panus anda, ent praegusel hetkel poleks ka kõige parema tahtmise  korral tal selleks enam aega.    "Loodetavasti läks volikogu tolleaegne töö korda ning heameel on märkida, et Kehra kandis liiguvad ka praegu asjad õiges suunas ja areng toimub," sõnab ta.    Reaalala inimesena oskab Valdo Praust näha asjade vahel seoseid ning otsida nähtuste põhjuseid. Mõisate uurimine ning kartograafiahuvi on teda viinud Eesti keskaegse teedevõrguni. "See oli märgatavalt erinev kaasaegsest. Tol ajal olid eraldi tali- ja suveteed ning paljud tähtsad objektid, nagu  näiteks mõisad, rajati oluliste kaugteede äärde," selgitab ta põhjustele ja seostele viidates.    Ajaloolise pärandi kohta märgib Valdo Praust, et kõike vana ei pea automaatselt säilitama, küll aga võiks inimesed oma elupaiga ajaloost üht-teist teada, et õppida väärtustama seda, mis on tõeliselt väärtuslik.